
Text rozhodnutia
Súd: Krajský súd Bratislava Spisová značka: 3Cob/184/2012 Identifikačné číslo súdneho spisu: 1207234653 Dátum vydania rozhodnutia: 30. 04. 2013 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2013:1207234653.3 Uznesenie Krajský súd v Bratislave v právnej veci žalobcu: RENTAS, s.r.o. Tolstého 2885/7, Pezinok IČO. 35 900 920 práv. zast.: SLOV-LEGAL s.r.o., Dobrovičova 16, Bratislava proti žalovanej Andrea Halušková - GREEN ART, Cablkova 6, Bratislava, IČO: 17 486 084, práv. zast. advokátom JUDr. Petrom Hríbom, Metodova 7, Bratislava o zaplatenie 12 540,70 eur s príslušenstvom, odvolanie žalovanej proti rozsudku Okresného súdu Bratislava II v Bratislave č.k.25Cb/233/2008-144 z 26. augusta 2010 jednohlasne takto r o z h o d o l : Krajský súd v Bratislave odvolanie žalovanej odmieta. Žalobcovi náhradu trov odvolacieho konania nepriznáva o d ô v o d n e n i e : Napadnutým rozsudkom súd prvého stupňa uložil žalovanej povinnosť zaplatiť žalobcovi sumu 12 540,70 eur spolu s úrokom z omeškania zo sumy 366,20 eur vo výške 9,5% ročne od 17. 11. 2006 do 27. 11. 2006, vo výške 0,1% za každý deň omeškania od 28. 11. 2006 do zaplatenia, zo sumy 24,26 eur vo výške 9,5% ročne od 23. 11. 2006 do 2. 12. 2006, vo výške 0,1% za každý deň omeškania od 3. 12. 2006 do zaplatenia, zo sumy 1 543,65 eur vo výške 9,5% ročne od 6. 1. 2007 do 16. 1. 2007, vo výške 0,1% za každý deň omeškania od 17. 1. 2007 do zaplatenia, zo sumy 664,48 eur vo výške 9,5% ročne od 17. 2. 2007 od 27. 2. 2007, vo výške 0,1% za každý deň omeškania od 28. 2. 2007 do zaplatenia, zo sumy 812,75 eur vo výše 8,5% ročne od 30. 5. 2007 do 8. 6. 2007, vo výške 0,1% za každý deň omeškania od 9. 6. 2007 do zaplatenia, zo sumy 9 129,35 eur vo výške 8,5% ročne od 30. 10. 2007 do 8. 11. 2007, vo výške 0,1% za každý deň omeškania od 9. 11. 2007 do zaplatenia, ako aj trovy konania na účet právneho zástupcu navrhovateľa v sume 2 778,33 eur a to všetko do troch dní od právoplatnosti rozsudku. Proti tomuto rozsudku podala odvolanie žalovaná navrhujúc ho zmeniť a žalobu zamietnuť. Namietala, že sa súd prvého stupňa nevysporiadal s právnou argumentáciou žalovanej ohľadom absolútnej neplatnosti uzatvorenej nájomnej zmluvy, keďže sa nevysporiadal so zjavne neurčitým a zmätočným označením predmetu nájmu a tiež sa náležite nevysporiadal s otázkou určenia výšky nájmu. Vyslovila názor, že dvojzložkové nájomné, tak ako bolo dojednané, odvíjajúce sa od obchodného obratu žalovanej, ktorý vopred nie je zrejmý a je ho možné len predpokladať, nespĺňa zákonné požiadavky vyplývajúce z ustanovenia § 3 Zákona o nájme a podnájme nebytových priestorov a § 37 ods. 1 a § 39 Obč. zák. Súdu prvého stupňa tiež vytýkala, že postupoval nesprávne keď nedoplnil dokazovanie výsluchom svedkov ktoré navrhovala. Žalobca odvolací návrh nepodal. Odvolací súd prejednal vec podľa § 214 ods. 2 O.s.p. bez nariadenia pojednávania a dospel k záveru, že odvolanie žalovanej je potrebné odmietnuť. Podľa § 218 ods. 1 písm.a/ O.s.p odvolací súd odmietne odvolanie, ktoré bolo podané oneskorene. Podľa § 204 ods. 1 O.s.p. odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Podľa § 57 ods. 1 O.s.p do plynutia lehoty sa nezapočítava deň, keď došlo k skutočnosti určujúcej začiatok lehoty. Podľa § 57 ods. 3 O.s.p. lehota je zachovaná ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť. Z obsahu spisu vyplýva, že napadnutý rozsudok bol žalovanej doručený 3. novembra 2010. Žalovaná podala odvolanie osobne na súde prvého stupňa až dňa 20. januára 2011 teda nepochybne po uplynutí pätnásťdňovej zákonom stanovenej lehoty. Uznesením okresného súdu Bratislava II č.k. 25Cb/233/2008-179 z 23. februára 2011 bol zamietnutý návrh podľa zákona v zmysle § 58 ods. 1 O.s.p. na odpustenie zmeškanej lehoty na podanie odvolania, uznesenie ktoré bolo potvrdené uznesením Krajského súdu v Bratislave č.k. 2Cob/244/2011-198 z 23. augusta 2011. Proti tomuto uzneseniu podala žalovaná dovolanie, ktoré bolo uznesením Najvyššieho súdu Slovenskej republiky z 31. januára 2012 sp. zn. 4Obdo2/2012 odmietnuté. Zo zreteľom na uvedené odvolací súd odvolanie žalovanej ako oneskorene podané podľa § 218 ods. 1 písm. a/ O.s.p. odmietol. Žalobca by mal podľa § 224 ods. 1 a § 146 ods. 2 O.s.p. právo na náhradu trov odvolacieho konania, nakoľko mu v tomto odvolacom konaní trovy nevznikli odvolací súd mu ich náhradu nepriznal. Poučenie: Proti tomuto uzneseniu odvolanie nie je prípustné.

